b'\n_START_ARTICLE_\nBizovik\n_START_PARAGRAPH_\nBizovik je naselje na vzhodnem delu Ljubljane. Nahaja se neposredno pod Golovcem (najvi\xc5\xa1ji vrh Mazovnik 450 m). Mimo naselja je speljana vzhodna ljubljanska obvoznica (predora Strmec in Golovec) in Pot spominov in tovari\xc5\xa1tva. Skozi naselje te\xc4\x8de Bizovi\xc5\xa1ki potok. Sredi\xc5\xa1\xc4\x8de naselja je ob cerkvi Sv. Nikolaja in okoli gasilnega doma. Naselje je ob delavnikih s \xc5\xa0tepanjo vasjo in Kodeljevim povezano z mestno avtobusn linijo \xc5\xa1t. 24. Najla\xc5\xbeji dostop iz centra mesta do Bizovika je po Poljanski, Litijski in Hru\xc5\xa1evski cesti. Bli\xc5\xbenja naselja so Spodnja Hru\xc5\xa1ica, Zgornja Hru\xc5\xa1ica, Devce, Marinki, Fu\xc5\xbeine, \xc5\xa0tepanja vas in \xc5\xa0tepanjsko naselje._NEWLINE_Ime Bizovik izvira iz Vis a vis (iz o\xc4\x8di v o\xc4\x8di), saj stoji nasproti Fu\xc5\xbeinskega gradu. Legenda pripoveduje, da je fu\xc5\xbeinski gra\xc5\xa1\xc4\x8dak neko\xc4\x8d, ko je reka Ljubljanica zopet poplavljala, v \xc4\x8dolnu pristal na vzpetini ob robu Golovca. Na tej vzpetini je ukazal postaviti manj\xc5\xa1o kapelico, ki so jo kasneje pove\xc4\x8dali v cerkvico. V 17. stoletju je cerkvica dobila \xc5\xa1e vi\xc5\xa1ji zvonik in pove\xc4\x8dano zunanjo podobo, ki jo ima \xc5\xa1e danes. To je Cerkev svetega Nikolaja v Bizoviku.'